Document ID: 31989D0367

31989D0367
L 165/14
JURNALUL OFÍCIAL AL UNIUNII EUROPENE
DECIZIA CONSILIULUI
din 29 mai 1989
privind constituirea unui Comitet forestier permanent
(89/367/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43, 130s și 235,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât eforturile Comunității vizând reducerea producției de produse agricole excedentare trebuie să fie însoțite de măsuri efective de îmbunătățire a structurilor agricole;
întrucât, în acest context, sectorul forestier trebuie să-și aducă o contribuție majoră atât la crearea unor surse alternative de venituri agricole, cât și la realizarea unor ecosisteme forestiere favorabile agriculturii;
întrucât resursele de terenuri împădurite ale Comunității sunt supuse unei serii de amenințări, care riscă să pună în pericol îndeplinirea funcțiilor economice, ecologice și sociale ale acestora;
întrucât, mai mult, diversele politici comunitare afectează sectorul forestier și rolul acestuia în privința structurii agricole și a politicii de dezvoltare rurală;
întrucât colaborarea strânsă și constantă dintre statele membre și Comisie, în special schimbul permanent de informații între statele membre asupra situațiilor și evoluțiilor din domeniul forestier, precum și diversele politici comunitare cu impact asupra sectorului forestier reprezintă un instrument adecvat de menținere a eficacității măsurilor forestiere luate, în ceea ce privește structura agricolă și politica de dezvoltare rurală;
întrucât modul cel mai eficient de realizare a unei astfel de colaborări îl reprezintă constituirea unui Comitet permanent, alcătuit din reprezentanții fiecărui stat membru și prezidat de un reprezentant al Comisiei,
ADOPTĂ PREZENTA DECIZIE:
Articolul 1
În scopul asigurării unei colaborări mai strânse și mai constante în sectorul forestier între statele membre și Comisie și a sprijinirii măsurilor forestiere inițiate în privința structurii agricole și a politicii de dezvoltare rurală comunitare, se constituie, prin prezenta, un Comitet forestier permanent, denumit în continuare „Comitetul”.
Articolul 2
(1) Luând în considerare politicile statelor membre din domeniul forestier și măsurile și programele aferente, precum și rolul sectorului forestier în contextul structurii agricole și a politicii de dezvoltare rurală și având în vedere legăturile dintre sectorul forestier și diversele politici comunitare, statele membre se informează reciproc și țin Comisia la curent, în cadrul comitetului, asupra situației și evoluțiilor din sectorul forestier și a politicilor aferente.
(2) Comisia poate consulta comitetul asupra oricărei probleme sau aspect privind sectorul forestier, datorate diverselor politici comunitare, fie din proprie inițiativă, fie la cererea reprezentantului unui stat membru.
(3) Consiliul, adoptând o hotărâre în baza unei propuneri din partea Comisiei, poate atribui alte îndatoriri comitetului, în legătură cu măsurile comunitare cu impact asupra sectorului forestier.
Articolul 3
Comitetul este alcătuit din reprezentanții statelor membre și este prezidat de un reprezentant al Comisiei.
Secretariatul comitetului este asigurat de către Comisie.
Comitetul adoptă propriul regulament de funcționare.
Articolul 4
Prezenta decizie se adresează statelor membre.
Adoptată la Bruxelles, 29 mai 1989.

Labels: 15
6